นายกรัฐมนตรี ย้ำมาตรการกวาดล้างยาเสพติดและอาวุธปืน ไม่เน้นจำนวนคดี ป้องกันที่ต้นเหตุ
นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรี กล่าวถึงการจัดพิธีผูกเสี่ยวที่จังหวัดหนองบัวลำภูสิ้นเดือนตุลาคมนี้ นายกรัฐมนตรีจะเดินทางไปร่วมด้วยหรือไม่ ว่า ยังไม่ทราบรายละเอียด แต่นายกรัฐมนตรีเน้นถึงเหตุการณ์ที่เกิดขึ้น โดยนำโมเดลหนองบัวลำภูมาพิจารณาถึงการแก้ไข ซึ่งก็มีมาตรการในเรื่องของอาวุธปืน ยาเสพติด โดยให้หน่วยงานที่เกี่ยวข้อง โดยเฉพาะพื้นที่สีขาว พิจารณาว่าจะมีมาตรการอะไรออกมาบ้างในลักษณะที่ประชาชนยอมรับ และอย่าให้เกิดความเดือดร้อนกับประชาชน โดยนายกรัฐมนตรีไม่ได้เน้นการจับได้กี่คดีแต่เน้นเรื่องการกวาดล้าง เพราะถ้าเน้นจำนวนคดีจะทำให้การทำงานของเจ้าหน้าที่ไม่เป็นไปตามความจริงของบริบถแต่ละพื้นที่ ทั้งนี้ให้เน้นบูรณาการการทำงานในพื้นที่ที่จะทำให้หมดไปอย่างยั่งยืน รวมไปถึงสารตั้งต้นของยาเสพติดและการออกใบอนุญาตปืนก่อนจะเซ็นรับรองจะต้องมีขั้นตอนที่ชัดเจน ไม่ใช่ปล่อยให้มีปืนกันแล้วค่อยไปจับในกรณีที่ไม่มีใบพกพา ซึ่งนายกรัฐมนตรีอยากให้แก้ปัญหาตั้งแต่แรก